# Weboldalak kódolása

## Népszerű társasjátékok

A következő feladatban egy weboldalt kell készítenie a legnépszerűbb társasjátékok rövid bemutatására a feladatleírás és a minták szerint. A formázási beállításokat a style.css stílusállományban végezze el!

Mintákat a kész weboldalról a minta\_mobil.jpg, minta\_tablet.jpg és a minta\_laptop.jpg állományokban talál, melyet tilos a megoldásában felhasználni!

Az elkészült oldalt HTML-validáló eszközzel ellenőrizni kell! (A [https://validator.w3.org](https://validator.w3.org/) és a <https://jigsaw.w3.org/css-validator/validator> oldalakon)

Nyissa meg az index.html és a style.css állományokat és szerkessze azok tartalmát az alábbiak szerint:

1. A weboldal karakterkódolása utf-8, a weboldal nyelve magyar legyen!
2. A böngésző címsorában megjelenő cím „Népszerű társasjátékok” legyen!
3. A weboldal fejrészében helyezzen el hivatkozást a video.css és a style.css fájlra úgy, hogy azok felülírhassák a bootstrap.css beállításait!
4. A navigációs részben a menüpontokat tartalmazó <div> blokkot alakítsa át számozatlan listává úgy, hogy az elemhez tartozó osztálykijelölőt hagyja változatlanul! A lista elemei egy-egy hivatkozást tartalmazzanak az oldal megfelelő részeire!
5. A menüben lévő listaelemeket formázza a nav-item, a bennük lévő hivatkozásokat pedig a nav-link osztálykijelölővel!
6. A header keretben a weboldal címét (Népszerű társasjátékok) formázza meg a display-1, és a felirat osztálykijelölővel!
7. Adjon hozzá a mintának megfelelően egy új szekciót a Parti társasjátékok után, ami az Ügyességi társasjátékok-ról fog szólni! A szekcióhoz tartozó szöveget az ugyessegi\_tarsasjatekok.txt fájl tartalmazza.
8. A kategória címeket (Családi- Parti- és Ügyességi társasjátékok) alakítsa kettes szintű címsorokká a minta szerint!
9. A kategória címeket igazítsa középre a bootstrap megfelelő osztálykijelölőjének felhasználásával!
10. A Családi társasjátékok szekcióban a Scrabble szó mindkét előfordulását HTML tag segítségével alakítsa félkövérré!
11. Adjon hozzá a „A legjobb stratégiai társasjátékok” részhez egy új kártyát a meglévők, a minta és az alábbi leírás alapján:
    1. A kártya címét és a szöveget megtalálja a beszurando\_strategiai.txt fájlban.
    2. Az alcím felett jelenítse meg a kepek könyvtárban található mars-terraform.webp képet. Ha a kép nem jelenik meg, vagy fölé visszük a kurzort akkor a „Mars terraformálása” felirat jelenjen meg. A képet formázza meg a card-img-bottom osztálykijelölővel!
    3. Állítsa be a kártyák megjelenítését úgy, hogy nagy méretű megjelenítőn (≥992px) egy sorban 4 kártya, közepes (≥768px) kijelzőn egy sorban 2 kártya, ennél kisebb kijelző méret esetén pedig egymás alatt jelenjenek meg egyesével a kártyák! (Lásd a mintaképeket!)
    4. Az első három kártya háttérszínét állítsa arany (#FFD700), ezüst (#C0C0C0), illetve bronz (#A07959) színűre **in-line stílus** segítségével!
12. A „Szavazzon Ön is!” részben a Beviteli mező helye megjegyzés helyett alakítson ki beviteli mezőt és címkét a minta és az alábbi leírás alapján:
    1. Hozzon létre egy címkét „Az én kedvenc stratégiai társasjátékom:” szöveggel! A címkét formázza a form-label és a display-6 osztálykijelölővel!
    2. A címke után hozzon létre szöveges beviteli mezőt! Az input mező name és id tulajdonságának állítsa be a „kedvenc” értéket! A beviteli mezőt formázza meg a form-control osztálykijelölővel!
13. A láblécben található email címet alakítsa át hivatkozássá!
14. A style.css állományban végezze el az alábbi módosításokat:
    1. Hozzon létre beállítást, amelyben a hivatkozások színe sárga legyen, és ne legyenek aláhúzva! Ha a hivatkozás fölé visszük az egérkurzort a hivatkozás színe változzon narancssárgára!
    2. Állítsa be, hogy a bekezdések és a kettesszintű címsorok középre zártak legyenek!
    3. Böngészőjének fejlesztői eszközével állapítsa meg, a kettesszintű címsorok betűvastagságát, és állítson be az értéknél 200-zal kisebbet!
    4. Az footer elem a háttérszíne 128,128,10 RGB kódú legyen, 2 képpont vastag, folytonos, 100,100,10 RGB színű vonal szegélyezze! A szegély lekerekítése 10 képpontos legyen!